
פרוטוקול מס' 94

מישיבת ועדת העבודה, הרווחה והבריאות

יום שלישי, ז' באב תשס"ט (28 ביולי 2009), שעה 12:00

סדר היום: 
1. תקנות משפחות חיילים שנספו במערכה (תגמולים ושיקום) (תשלום למימון צרכים מיוחדים) (תיקון מס' 3), התשס”ט-2009

2. תקנות משפחות חיילים שנספו במערכה (תגמולים ושיקום) (חינוך יתומים לשם רכישת מקצוע או השכלה כללית או מקצועית)(תיקון מס' 3), התשס”ט-2009

3. תקנות משפחות חיילים שנספו במערכה (תגמולים ושיקום) (הקלות ליתומים להשתלמות למוסדות להשכלה על תיכונית)(תיקון מס' 3), התשס”ט-2009

4. תקנות הנכים (תגמולים ושיקום) (תוספת למימון צרכים מיוחדים) (תיקון מס' 3), התשס”ט-2009

5. תקנות הנכים (תגמולים ושיקום) (לימודים לרכישת מקצוע) (תיקון מס' 3), התשס”ט-2009

6. תקנות הנכים (טיפול רפואי) (תיקון מס' 3), התשס”ט-2009. 

7. צו משפחות חיילים שנספו במערכה (תגמולים ושיקום) (מענק נישואים ליתום) (תיקון מס' 3), התשס”ט-2009. 
8. צו משפחות חיילים שנספו במערכה (תגמולים ושיקום) (העלאת שיעורי תגמולים), התשס”ט-2009 

9. צו הנכים (תגמולים ושיקום) (העלאת שיעורי השכר הקובע והתגמול לנכה מחוסר פרנסה ונצרך), התשס”ט-2009. 
נוכחים: 

חברי הוועדה: 

חיים כץ  - היו"ר

אילן גילאון 

משה (מוץ) מטלון 

מוזמנים: 

ליאת ניקריטין – משרד האוצר 

עו"ד סיגל לוי – משרד הביטחון 

פזית ענבל _ משרד הביטחון 

יצחק שבתאי – משרד הביטחון 

עו"ד פזית תדהר – משרד הביטחון 

אבנר גולן – ארגון נכי צה"ל 

אלי שעבין – ארגון נכי צה"ל 

עו"ד מיכאל רדנאי זאבי – ארגון נכי צה"ל 

רחל לניאדו – יד לבנים 

סמי שמואל ויסלבאום – יד לבנים 

יעקב גוטליב – עמותת צדק למשפחות הנופלים 

דוד אשכנזי – עמותת צדק למשפחות הנופלים 

נאווה שוהם – ארגון אלמנות צה"ל 

ציפר רחלי – ארגון אלמנות צה"ל 

אלי דבי – לנצח אחי- ארגון אחים שכולים בישראל 

ד"ר אורי ארבל – אוניברסיטת בר אילן 

יצחק ארבל 

עו"ד שרי בכר – המוסד לביטוח לאומי 

מנהלת הוועדה:  וילמה מאור 

ייעוץ משפטי: נועה בן שבת 

          אור רוזנמן (מתמחה)

רשמה וערכה: נוגה לנגפור -חבר המתרגמים בע"מ

1. תקנות משפחות חיילים שנספו במערכה (תגמולים ושיקום) (תשלום למימון צרכים מיוחדים) (תיקון מס' 3), התשס”ט-2009

2. תקנות משפחות חיילים שנספו במערכה (תגמולים ושיקום) (חינוך יתומים לשם רכישת מקצוע או השכלה כללית או מקצועית)(תיקון מס' 3), התשס”ט-2009

3. תקנות משפחות חיילים שנספו במערכה (תגמולים ושיקום) (הקלות ליתומים להשתלמות למוסדות להשכלה על תיכונית)(תיקון מס' 3), התשס”ט-2009

4. תקנות הנכים (תגמולים ושיקום) (תוספת למימון צרכים מיוחדים) (תיקון מס' 3), התשס”ט-2009

5. תקנות הנכים (תגמולים ושיקום) (לימודים לרכישת מקצוע) (תיקון מס' 3), התשס”ט-2009

6. תקנות הנכים (טיפול רפואי) (תיקון מס' 3), התשס”ט-2009. 

7. צו משפחות חיילים שנספו במערכה (תגמולים ושיקום) (מענק נישואים ליתום) (תיקון מס' 3), התשס”ט-2009. 
8. צו משפחות חיילים שנספו במערכה (תגמולים ושיקום) (העלאת שיעורי תגמולים), התשס”ט-2009 

9. צו הנכים (תגמולים ושיקום) (העלאת שיעורי השכר הקובע והתגמול לנכה מחוסר פרנסה ונצרך), התשס”ט-2009. 
היו"ר חיים כץ: 


צהריים טובים. ז' באב התשס"ט, 28 ביולי 2009. אני מתכבד לפתוח את ישיבת ועדת העבודה, הרווחה והבריאות. הנושא הוא תקנות משפחות חיילים וכן הלאה וכן הלאה. הדיון הראשון שאני קיימתי כשנכנסתי לוועדה זה היה בעדכון התקנות. אז עדכנו את התקנות בשנה איחור ודיברנו על זה שאנחנו נביא את העדכון של אוקטובר 2008 תוך חודש חודשיים, ואכן אנחנו היום באים לעדכן את תקנות אוקטובר 2008 והשאלה הנשאלת היום אם מיד אחרי הפגרה אנחנו מעדכנים כבר את אפריל 2009. מאחר והדוחות והנתונים כבר עברו ויש לכם את הנתונים אין שום סיבה שאנחנו באוקטובר 2009 לא נעדכן את אפריל 2009 שהמטרה תהיה לעדכן בשוטף. מאחר ואנחנו מבינים את ההצמדות שהגמלאות האלה מוצמדות הן לא מן ההצמדות המשופרות במדינת ישראל. אני מדבר על הרטרואקטיביות. 

משה (מוץ) מטלון: 


לדעתי הם מפתיעים אותך היום. לדעתי הם מפתיעים. גם נותנים מקדמה וגם הם נתנו ריבית. אתה תראה, זו הערכה שלי. 

היו"ר חיים כץ: 


צמוד פלוס ריבית. 

משה (מוץ) מטלון: 


זו ההערכה שלי. אבל אולי. 

היו"ר חיים כץ: 


המטרה שלנו פה בוועדה לא לרדוף אחרי העדכונים וההצמדות ולהגיע למצב שאנחנו מעדכנים בשוטף. אז אם אדוני החשב ממערכת הביטחון יודע להגיד לי בדיוק איפה אנחנו חיים ומה קורה אז אנחנו מאוד נודה לך.

איציק שבתאי: 


שלום. שמי איציק ואני מאגף תקציבים במשרד הביטחון. ראשית לגבי שאלתך לגבי עדכון אפריל 2009. לפני שאנחנו מעדכנים את אפריל 2009 אנחנו צריכים בכלל לבדוק שהמדד בכלל עלה. כי יכול מאוד להיות שהוא ירד. ואם הוא ירד, אין צורך לעדכן. 

היו"ר חיים כץ: 


לא. לא. בסדר. אנחנו נעדכן וגם אם הוא יורד אנחנו נעדכן אבל אנחנו לא מורידים. 

איציק שבתאי: 


אם הוא יורד אנחנו לא מורידים מהתגמולים. 

היו"ר חיים כץ: 


בסדר אבל נעדכן. נעדכן. לא נוריד בתגמולים אבל נקבע שאנחנו עכשיו צמודים למדד זה וזה ונעשה את כל העבודה שלא נרוץ במדדים. אבל גם לא נראה לי שהמדד ירד. עד כמה שזה נראה על פניו, הייתי לוקח צ'אנס. 

איציק שבתאי: 


זה שווה בדיקה. לפי הממצאים שיש לנו המדד כנראה ירד. אבל צריך לבדוק את זה. אם המדד ירד אז לא יהיה. 

היו"ר חיים כץ: 


אין לך נתונים? אנחנו עכשיו ביולי 2009. 

איציק שבתאי: 


כי עדיין לא התפרסם מדד סופי. התפרסמה רק תחזית. 

היו"ר חיים כץ: 


מה זה תחזית? ספקולציות? 

איציק שבתאי: 


תחזית. 

היו"ר חיים כץ: 


תחזית של מי? 

איציק שבתאי: 


של הלמ"ס. התחזית מראה על ירידה. עכשיו אם המדד הסופי בסופו של דבר יהיה ירידה אז לא יהיה עדכון. 

היו"ר חיים כץ: 


לא יהיה עדכון בפועל. אבל יהיה צילום מצב. אנחנו כבר על אוקטובר. 

משה (מוץ) מטלון: 


2008 עוד לא עדכנו. 

היו"ר חיים כץ: 


בשביל זה אנחנו פה יושבים. זה הדיון של היום. אוקיי. אז אנחנו עכשיו חוזרים לאוקטובר 2008. אני מבין, עד כמה שנאמר לי, יכול להיות שאני טועה, שאפריל 2008 עדיין לא שולם. 

ענבל פזית: 


שולם בתגמול חודש יולי. 

היו"ר חיים כץ: 


זה  כולל הצמדה נכון? למה לא כולל הצמדה? אם בפעם האחרונה אמרתם שתשלומים אתם מצמידים למדד, בלי ריבית אבל אתם מצמידים. 

איציק שבתאי: 


מה שקורה הוא למעשה התגמול הוא רטרואקטיבי. 

היו"ר חיים כץ: 


והרטרואקטיביות אמרתם שאתם מצמידים אותה למדד. 

איציק שבתאי: 


אני לא חושב שאמרנו דבר כזה. 

היו"ר חיים כץ: 


יש פרוטוקול. נציגת האוצר כשאנחנו טענו למה לא מעדכנים ואז היא אמרה עד כמה שזיכרוני עדיין אמרה נציגת האוצר אנחנו משלמים רטרואקטיבית. היא אמרה אנחנו מצמידים את זה למדד. ואז שאלתי המדד פלוס איזו ריבית. נכון שזה היה מזמן לפני כמה חודשים אבל אם אני לא מערבב את זה עם דיון אחר אני חושב שכך זה היה. 

משה (מוץ) מטלון: 


נכון. ואז אמרו לך ריבית לא משלמים. 

היו"ר חיים כץ: 


במקרה זה היית את, נכון. 

ענבל פזית: 


לא זכור לי שאמרתי שזה מוצמד למדד. ואם דבריי לא הובנו נכון. לא ידוע לי על זה על צמוד למדד. 

היו"ר חיים כץ: 


זאת אומרת התשלומים הם לא צמודים ולא שום דבר ואתם משלמים רטרואקטיבית ואתם יודעים שבתשלום הרטרואקטיבי הזה אתם שוחקים את הגמלאות בשחיקה דרמטית. אם אתם משלמים רטרואקטיבית אז רק בחודש האחרון, כמה עלה המדד בחודש האחרון? 

איציק שבתאי: 


0.9. 

היו"ר חיים כץ: 


שחקתם את הגמלה ב-0.9. 

איציק שבתאי: 


אדוני אנחנו עובדים על פי ההסכם מ-86 וזה ההסכם מ-86. זה מה שהוא אומר, זה לשונו. 

משה (מוץ) מטלון: 


בוא נקרא לנכים ולמשפחות בנק מימון משרד הביטחון. בוא נשנה את המונחים בחוק. 

היו"ר חיים כץ: 


בוא תעדכן אותנו לפני שאנחנו ניכנס לעניינים האלה איפה אנחנו חיים ומה קורה עכשיו. אז הבנו שביולי משלמים בשכר יולי ששולם ב-9 לאוגוסט. 

ענבל פזית: 


ב-31 ביולי. 

היו"ר חיים כץ: 


מה אתם משלמים? 

ענבל פזית: 


1.4% תוספת. 

היו"ר חיים כץ: 


עד מתי? לאיזה חודשים? 

ענבל פזית: 


בתוקף רטרואקטיבי מאפריל 2008 עד היום. 

היו"ר חיים כץ: 


ומתי אתם מכניסים את אוקטובר 2008? 

ענבל פזית: 


כשיאשרו לנו. 

היו"ר חיים כץ: 


כמה תרוויחו מזה? כמה האינסטניב שלכם לא לשלם למה זה לא צמוד ולא כלום. זאת אומרת הנכים והאלמנות וכולם מסבסדים את מערכת הביטחון? זו השאילתא שאני צריך לשאול את שר הביטחון אם הוא יודע שהתגמולים של כולם, של הנכים והאלמנות ושל כולם, התגמולים הכי גרועים במשק הישראלי, שיטת ההצמדה. ומערכת הביטחון מנצחת את האלמנות ואת הנכים ואת אלה שצריכים לקבל. זו המטרה שלנו? שאין הצמדה? 

איציק שבתאי: 


למיטב ידיעתי ההצמדה שיש היא הצמדה הרבה יותר טובה מסקטורים אחרים. אתה יכול לבדוק את זה. 

משה (מוץ) מטלון: 


אין הצמדה אז מה זה יותר טוב? 

איציק שבתאי: 


לא. יש הצמדה. צריך לעשות אבחנה. יש הצמדה וההצמדה מלאה לשכר.

משה (מוץ) מטלון:

 האם מקובל עליך שאתה משלם רטרואקטיבית בלי לשלם לא ריבית, לא הצמדה,לא שום דבר.  זה מקובל עליך? עכשיו כאזרח? 

היו"ר חיים כץ: 


שנה ושלושה חודשים. את מי אתה מנצח? 

משה (מוץ) מטלון: 


כאזרח במדינת ישראל אני שואל אותך. לא כאגף תקציבים. 

איציק שבתאי:  


חבר הכנסת מטלון. אנחנו פועלים על פי ההסכם. 

משה (מוץ) מטלון: 


שואל אותך שאלה כאזרח. רוצה לשמוע את דעתך. 

איציק שבתאי: 


אנחנו בוועדה הקודמת אמרנו ההסכם לא טוב. בואו נשנה אותו. יושבים פה הארגונים הנציגים. בואו נשנה את ההסכם. הוא לא טוב. הוא עושה המון צרות. הן טכנית והן ברמה המהותית. בואו נשנה את ההסכם. אנחנו כבולים. 

היו"ר חיים כץ: 


במי זה תלוי לשנות את ההסכם? 

איציק שבתאי: 


במשא ומתן של המשרד מול הארגונים הנציגים. בואו ניכנס למשא ומתן. 

משה (מוץ) מטלון: 


מה זה משנה הסכם, צריך לשלם בזמן. 

איציק שבתאי: 


זה לא מאפשר לנו לשלם בזמן. 

היו"ר חיים כץ: 


למה אתם לא נכנסים איתם למשא ומתן? 

משה (מוץ) מטלון: 


הצעתם לארגונים להיכנס איתם למשא ומתן? 

איציק שבתאי: 


מספר פעמים. וגם בפרוטוקולים תבדקו בוועדה הקודמת אני אמרתי בפרוש אנחנו מעוניינים לשנות את ההסכם. 

משה (מוץ) מטלון: 


בארגון הנכים יודעים על הצעה כזו לנהל משא ומתן? 

מיכל רדנאי זאבי: 


שמי מיכל רדנאי. אני יועצת משפטית של ארגון נכי צה"ל. ההסכם מ-86 מתייחס לשיטת ההצמדה למדד הסקטור הציבורי והוסבר כאן בשעתו, לא זכור לי באיזה דיונים, זה היה בהרכב הזה, שהמדד הזה הוא לא כמו מדד המחירים לצרכן שביום נתון יש מדד סופי אלא לגבי החודש הרלוונטי. 

היו"ר חיים כץ: 


למה את לא שואלת מה ששאלו? סליחה רגע. אני לא רוצה להשחית את זמני. אני רוצה לעזור לנכים ולאלמנות ולעזור להם ולא בסיפורים. נשאלת השאלה למה אתם לא נכנסים למשא ומתן לשפר את המצב? יש פה נציג הארגונים. לא עורכת דין. מישהו מהארגונים. בבקשה. 

נאווה שוהם: 


נאווה שוהם יושבת ראש ארגון אלמנות ויתומי צה"ל. מעולם לא היתה פניה רשמית אלינו לבוא לשבת לשנות את ההסכם. ההסכם אגב, ארגון אלמנות ויתומי צה"ל לא היה שותף לזה. 

היו"ר חיים כץ: 


עד כמה שזכור לי בישיבה האחרונה, בפרוטוקול, היתה הצעה כזאת. 

נאווה שוהם: 


עם ארגון נכי צה"ל ואז הם השתיתו את ההסכם הזה גם עלינו. 

היו"ר חיים כץ: 


אבל הם קוראים להיכנס למשא ומתן לשפר את מצבכם. אנחנו לא רוצים להרע את מצבכם. במשא ומתן הזה יכול להיות רק מתן. אנחנו רוצים שתקבלו את מה שמגיע לכם ושתקבלו את זה בצורה יותר מסודרת ומעודכן יותר ומהר יותר. זה מה שהוועדה הזאת רוצה. הוועדה הזאת חלילה לא רוצה לפגוע בכם בקצה קצהו של משהו ולא לקחת מכם, כבר לקחו לכם מספיק. לא רוצים שייקחו לכם עוד. כן אדוני. 

אבנר גולן: 


אני מארגון נכי צה"ל. לגבי שיטת ההצמדה אנחנו בדקנו את זה עם אנשי המקצוע שלנו. שיטת ההצמדה היא טובה לפי ההסכם רק יש איזושהי בעיה. העיכוב של הצווים. אנחנו ביקשנו שאגף השיקום יפעל לתיקון החוק. 

היו"ר חיים כץ: 


למה אתם לא נכנסים למשא ומתן? 

אבנר גולן: 


נכנסנו. היינו איתם בפגישות ודיונים. קיבלנו חוות דעת מקצועית והעברנו להם גם את חוות הדעת שלנו. שיטת ההצמדה היא טובה מאוד אלא מה הבעייתיות? הבעייתיות בנושא הזה היא שיטת העדכון של הצווים. הזמן הארוך שמתמשך עד שמעדכנים את הצווים ומעבירים את זה. 

היו"ר חיים כץ: 


אבל למה אתה לא נכנס למשא ומתן, סוגר את זה. 

אבנר גולן: 


נכנסנו למשא ומתן. 

היו"ר חיים כץ: 


אבל הם רוצים כן לעזור אני רואה. 

אבנר גולן: 


אגף השיקום מתמהמה עם שינוי החוק שהעדכון יהיה אוטמטי. צריך לעשות שינוי לשנות את המנגנון. שהמנגנון יהיה עדכון אוטמטי. ולא צריך לא את משרד המשפטים ולא את משרד האוצר. כל העיכובים האלה. 

רחל לניאדו: 


רחל לניאדו מנכ"ל ארגון יד לבנים. אנחנו בארגון יד לבנים דיברנו והיינו אפילו בפגישה ונאמר לנו על ידי היועץ המשפטי של משרד הביטחון שיש כוונה לחסוך את כל התהליך הזה ולבצע עדכון אוטמטי פעם בשנה וזה בתהליך ויעדכנו אותנו ברגע שזה יקרה. 

משה (מוץ) מטלון: 


איפה זה בתהליך? אתם יודעים? 

רחל לניאדו: 


זה אצל היועץ המשפטי של משרד הביטחון. אבל בכל מקרה עדכנו את תגמולי אפריל 2008 ומאפריל 2008 עד אוקטובר עד לתאריך ב-31 שישלמו בפועל יש כמעט שלושה חודשים שעדיין אין הצמדה וריבית עד שהתהליך הזה בכל זאת יושלם. 

משה (מוץ) מטלון: 


מה היכולת שלנו לחייב אותם לשלם את ההצמדה והריבית יושב ראש הוועדה? 

היו"ר חיים כץ: 


ליאת את רוצה שאני אקריא לך את הפרוטוקול? 

ליאת ניקריטין: 


אתה  מוזמן להקריא לי. אני אמרתי שאני לא עכשיו... אם נרשם אז נרשם. אולי לא הובנתי כהלכה. אני רוצה גם להוסיף ולומר שהמדד עצמו מטבעו העיכוב נובע- - - 

היו"ר חיים כץ: 


המדד הוא מצוין. כנראה שחוסר התקשורת בין הגופים צריך לגרום שאנחנו המחוקקים  ואני אניח הצעת חוק יחד עם חברי משה (מוץ) מטלון שהעדכון יהיה אוטמטי. ואז יהיה אולי פחות צורך גם לבוא לוועדה ולא יהיה צורך במשא ומתן. יהיה עדכון אוטמטי ואנחנו נגביל את החודשים. זה יהיה עדכון של חודש או חודשיים מאז פרסום המדד יצטרכו לעדכן את זה. מביאים פה אנשים מכובדים ומשחיתים את זמנם בדברים שהם צריכים להיות טריוויאליים. הנה אני אומר לכם אני אגיש הצעת חוק. אני מקווה שחבר הכנסת משה (מוץ) מטלון יצטרף אליי בהצעת החוק הזאת. 

משה (מוץ) מטלון:


נשקול את זה בחיוב. 

היו"ר חיים כץ: 


נשקול בצורה אוהדת. ואנחנו ננסה למצות. ועד שנגיש הצעת חוק ונחוקק אז אנחנו חוזרים לעדכונים. כן. אני רוצה שהחשב ידבר. איך אנחנו מעדכנים? תגיד לי מתי, למה, מה, איך מעדכנים? את עיקרון ההצמדה אנחנו מבינים. מתי מתחילים לשלם? ב-31 ליולי מאשרים את אפריל 2008. 

איציק שבתאי: 


ברגע שזה יאושר כאן ויפורסם ברשומות אנחנו נעדכן את זה באופן מיידי. 

היו"ר חיים כץ: 


זאת אומרת שאנחנו מאשרים את זה פה ושאנחנו נאשר תקנות היום? 

איציק שבתאי: 


ויפורסם ברשומות וישולם באופן מיידי כן. 

נאווה שוהם: 


יש לי שאלה. מי אחראי לפרסום ברשומות? סליחה על הבורות. 

קריאה: 


משרד המשפטים אחראי על פרסום הרשומות. 

נאווה שוהם: 


משום שבפעם הקודמת כשהועדה אישרה את העדכון של התגמול של אפריל 2008 הם טענו שבגלל שלא מפרסמים ברשומות אז אנחנו לא מקבלים את זה. אבל השאלה מי אחראי? כי זה יכול גם לקחת מספר חודשים. 

קריאה: 


הפרסום ברשומות אמור לקחת זמן קצר יחסית. אם השר חותם על התקנות ועד הפרסום שלהן הן נשלחות מיד לפרסום אין שום סיבה שזה ייקח הרבה זמן. לפי הפרקטיקה שידועה לי. 

היו"ר חיים כץ: 


חבל שמשרד המשפטים לא הגיע לפה אבל זה מותנה בשני דברים. אחד בחתימת השר. אנחנו מקווים שהוא לא עסוק מדי ויחתום על התקנות. בחקיקה רגילה זה בין שבועיים לשלושה. שזה מתפרסם בתקנות בואי נגיד חודש. 

משה (מוץ) מטלון: 


היום הוא ישב פה כל הלילה לדעתי. אפשר להביא לו את זה. 

היו"ר חיים כץ: 


הוא ישב כל הלילה אבל אני לא רוצה לשבת כל הלילה. 

דוב אשכנזי: 


תרשו לי בשם ההורים השכולים המבוגרים להגיד כמה מילים. מספר פעמים היו מגעים בין יד לבנים לגורמים במשרד הביטחון והם השיגו את ההישג שכל ההורים השכולים יקבלו אותו תגמול. מה קרה איתנו? הורידו לנו תוספת גיל. כבר שמונה שנים. שזה בערך 2% או 3% מהתגמול. דבר שמביא צרות. 

היו"ר חיים כץ: 


אתה יכול להסביר לוועדה יותר? 
דוב אשכנזי: 


בתגמול היתה תוספת גיל. כל אחד שמגיע לגיל 65 מקבל 3% תוספת. שלוש שנים התגמול שלנו נשאר אותו דבר. אנחנו אוכלוסייה שקטה. 

היו"ר חיים כץ: 


מה זה נשאר אותו דבר? כלומר הקצבה עודכנה כמו שעודכנו שאר הקצבאות להוציא את הקטע את התוספת גיל שנמחקה או לא עודכנה. 

יעקב גוטליב: 


נמחקה. בוטלה והועברה. אני יושב ראש העמותה צדק למשפחות הנופלים והמרכיבים שלנו בעיקר הם הורים שכולים בגיל מבוגר שמרגישים שקופחו כפי שמנסה עכשיו להסביר את עצמו. 

דוב אשכנזי: 


אדוני הנכבד. התנדבתי ליד לבנים. פשוט אנחנו לא קיבלנו כלום. באחוזים אפס. כל זאת שאוכלוסייה אחרת גם בשורותינו מקבלת תוספת מסכום מסוים של לא עשרות אבל מאות אחוזים. 

היו"ר חיים כץ: 


כמי שלא בקי בעניין אני לא מבין. 

משה (מוץ) מטלון: 

יש הבדל בין הורה שכול להורה שכול? אני לא מבין את זה. 

יעקב גוטליב: 


כל השנים מאז קום הארגון קיבלו 10% משפחות שכולות למי שמעל גיל 65. בשנת 2000 נכנס ארגון יד לבנים למשא ומתן עם משרד הביטחון ואני אז גם בדקתי. מה שקרה עשו הסכם ובלי הסכמה של המועצה של ארגון יד לבנים, מבלי ידיעת ההנהלה הסירו את ה-10% והעבירו את כמות הכסף הזאת לבעלי ההכנסות הגבוהות. אני אחראי לכל מילה שאני אומר. והם קיבלו תוספת של 600% או 700%. 

היו"ר חיים כץ: 


אדוני אנחנו רוצים לאשר היום את התקנות. אם לא נאשר את התקנות יש סיבה למערכת הביטחון לא לשלם. 

אבנר גולן: 


באופן עקרוני אנחנו מאשרים את העדכון של אוקטובר 2008 כפי שזה הוגש. נושא נוסף למען הגילוי הנאות אנחנו בעצם נכנסנו לאיזשהו תהליך עבודה מול אגף שיקום לגבי שינוי המנגנון בצורת עדכון אוטמטי. 

היו"ר חיים כץ: 


אני אגיש הצעת חוק. אני לא יודע מה אתם תעשו עם המערכת. 

אבנר גולן: 


לשינוי התקנה על ידי אגף שיקום העלינו את טענותינו אבל זה תקוע עכשיו במשרד המשפטים כמה שהבנתי. 

היו"ר חיים כץ: 


תשמע, אני חושב שהצעת חוק תהיה הרבה יותר חזקה מתקנות. יחסוך זמן לוועדה. 

דוב אשכנזי: 


לא הספקתי להגיד את זה. שרוב רובם בגילי אין להם פנסיה. אנחנו עצמאים מכל מיני סיבות. סיבה אישית שלי עוד אסון ועוד אסון. כל העסק הלך. אין לי פנסיה. ועוד הרבה כמוני יש בגילי. גם זה לקחת בחשבון. לא רק שלא קיבלנו גם אין מאיפה. 

היו"ר חיים כץ: 


אנחנו נעבור להקראה של התקנות. נאשר את התקנות. בשביל זה התכנסנו פה. לא נעשה נזק נוסף על מה שכבר לקחו לכם וננסה להריץ את זה ושהעדכון יהיה כמה שיותר מהר. 

אור רוזנמן: 


צו משפחות חיילים שנספו במערכה. תיקונים בשיקום מענק תיקון מס' 3 תשס"ט 49. בתוקף סמכותי לפי סעיף 29 א א חוק משפחות חיילים שנספו במערכה שיקום 1950 יתייצב שר האוצר באישור ועדת העבודה, הרווחה והבריאות של הכנסת אני מצווה לאמור. החלפת סעיף 2. 1. במקום סעיף 2 לצו משפחות חיילים שנספו במערכה תגמולים שיקום מענק 1982 יבוא סכום מענק, קצין תגמולים ישלם ליתום לפי סעיף ז' א' לחוק. מענק בסכום של 112307 שקלים חדשים. תחילה. תחילתו של צו זה ביום ב' תשס"ט ה-1 באוקטובר 2008. 

צו משפחות חיילים שנספו במערכה תגמולים ושיקום, העלאת שיעורי תגמולים , התשס”ט-2009. לפי סעיף 1 ב לחוק משפחות חיילים שנספו במערכה תגמולים ושיקום, 1950 להלן החוק. בהתייעצות עם שר האוצר, באישור ועדת העבודה, הרווחה והבריאות של הכנסת אני מצווה לאמור. תגמולים לאלמנות יתומים, התגמול החודשי לעניין סעיף 8 ב' לחוק הוא 221.6% מהדרגה הקבועה כאמור בסעיף 8 א לחוק. 

תגמולים לשכולים. 2. התגמול החודשי לעניין סעיף 10 א לחוק הוא 88.7% מסך כול המשכורת הנוגעת לשעה לגבי עובד מדינה שדרגת משכורתו היא 19 של הדירוג המנהלי. 

תגמולים בעד יתום כשהאלמנה נישאה. 3. התגמול החודשי בעד יתום כאמור בסעיף 13 1 לחוק הוא 116.3% מסך כל המשכורת הנהוגה אותה שעה לגבי עובד מדינה שדרגת משכורתו היא 19 של הדירוג המנהלי ושאינה משתלמת כתוספת שכר בזכות בן משפחה. 

קיזוז חד פעמי. 4. על אף האמור בצו זה מהתגמול המשולם בחודש הראשון של כתב זה יקוזז סכום השווה לתוספת החד פעמית ששולמה ביום ה-30.6.08 לפי ההסכם הקיבוצי מיום ה-17.4.08 שנחתם בין מדינת ישראל ובין ההסתדרות הכללית החדשה. 

ביטול. 5. צו משפחות חיילים שנספו במערכה תגמולים שיקום העלאת שיעורי תגמולים, תוספת 2008 בטל. תחילה. תחילתו של צו זה ביום ב בתשרי התשס"ט 1 באוקטובר 2008. 

תקנות משפחות חיילים שנספו במערכה תגמולים ושיקום. תשלום למימון צרכים מיוחדים. תיקון מס' 3 התשס”ט-2009. בתוקף סמכותי לפי סעיפים 8 ב, 10 ג, ו-37 לחוק משפחות חיילים שנספו במערכה תגמולים ושיקום 1950 באישור ועדת העבודה, הרווחה והבריאות של הכנסת אני מתקין תקנות אלה. תיקון תקנה 1. 1. בתקנה 1 לתקנות משפחות חיילים שנספו במערכה תגמולים ושיקום יהיה מימון לצרכים מיוחד התשמ"ד 1984 להלן התקנות העיקריות. במקום הטבלה יבוא א סעיף 7 – 299.23 . 2. סעיף 8 ב' 574.02 3. סעיף 8 ג' 574.02 בתוספת 397.58 בעד כל יתום שלאחר הראשון. 4. סעיף 8 ד' 299.23 . סעיף 9 א' 368.58 6. סעיף 13 1. 397.58. 7. סעיף 13 2, 367.58 בתוספת 367.58 בעד כל יתום שלאחר הראשון. 8. סעיף 13 ב 1 367.58 9. סעיף 13 ב 2, 387.58 בתוספת 367.58 בעד כל יתום שלאחר הראשון. 

ב. לאלמנה של נספה הזכאית לתגמול לפי סעיף 8 ב או 8 ג והיא אם ליתום של הנספה שמלאו לו 18 שנים וטרם מלאו לו 21 שנים 367.58. 

ג. אלמנה של נספה הזכאית לתגמול לפי סעיף 8 ד והיא אם ליתום של נספה שמלאו לו 21 שנים וטרם מלאו לו 24 שנים 909.10 בתוספת 609.04 בעד כל יתום שלאחר הראשון. 

ד. לאלמנה של נספה שטרם מלאו לה 60 שנה זכאית לתגמול לפי סעיף 8 ד והיא אם ליתום או ליתומים של הנספה שמלאו להם 24 שנים ויותר 958.67

תיקון תקנה 1 א. 2 בתקנה 1 א לתקנות, 1. במקום סעיף 10 א 2 יבוא סעיף 10. 2. בתקנה משנה א במקום 542 יבוא 558. 3 בתקנת משנה ג' 8 במקום 500 יבוא 541.75 ובמקום 400 יבוא 433.40. 

תיקון תקנה 1 ב. 3. בתקנה 1 ב לתקנות העיקריות במקום 15775 יבוא 16251. 

קיזוז חד פעמי. 4. על אף האמור בתקנות אלה מהתוספת לתגמול לפי תקנות 1 ו-2 לתקנות אלה המשולמת בחודש הראשון שלאחר פרסומו של תקנות אלה יקוזז סכום השווה לחלק מהתוספת החד פעמית ששולם התוספת לתגמול לפי התקנות העיקריות ביום ה-30.6.08. 

לפי ההסכם הקיבוצי מיום 17.4.08 שנחתם בין מדינת ישראל לבין הסתדרות העובדים הכללית החדשה. תחילה. תחילתן של תקנות אלה ביום ב' תשרי, התשס"ט ה-1 באוקטובר. 

היו"ר חיים כץ: 


בתחילת הישיבה שישבנו ככה לפני הדיון נגשה  אלי יו"ר הארגון ודיברה על הסכם השכר שאמור להיות משולם כמקדמה בחודש יולי. אמרתי מה נוגע הסכם השכר לעדכון. ואני רואה פה שאתם מקזזים חלק מההסכם שכר. 

איציק שבתאי: 


ראש תחום שיקום משפחות באגף תקציבים משרד הביטחון. למעשה אנחנו עובדים על פי ההסכם מ-86. הסכם מ-86 אומר שאנחנו בכל מקרה שיעור העלאת המדד אנחנו נותנים באופן מלא. אבל אם בדרך במהלך התקופה הזאת יש גם הסכמי שכר, תוספות יוקר במשק אנחנו נותנים אותם באופן מיידי ומקזזים אותם בעתיד. 

היו"ר חיים כץ: 


אז באופן מיידי אתם משלמים את ה-36%? 

איציק שבתאי: 

אנחנו ב-16 לחודש שילמנו באופן מיידי. 

היו"ר חיים כץ: 


וה-36%? 

איציק שבתאי: 


באופן כללי אני אגיד לך שזה בדיונים. 

היו"ר חיים כץ: 


למה לא תעשו באופן מיידי, תשלמו את ה-36%. 

משה (מוץ) מטלון: 

הוא אמר לך שזה בדיונים. 

היו"ר חיים כץ: 


אחר כך מה-36% תקזזו את ה-16% ואחר כך בעדכון שיהיה אני לא יודע מתי תעשו את ההתחשבנות. תן לי רגע להבין. אם יש פה הצמדה להסכם שכר במגזר הציבורי אז למה שלא יהיה עדכון של ה-36%? 
איציק שבתאי: 


לא אמרתי שלא ישלמו את ה-36%. אני אמרתי שזה בדיונים במשרד. 

היו"ר חיים כץ: 


מאחר ואתה יודע שאתם מרוויחים כסף על גבם ואתה מעדכן עכשיו כמו שעדכנת את 16.5% למה אתה לא מעדכן את ה-36%? או לחילופין למה אתה לא מונע את הקיזוז של ה-16%? ומוסיף 20%. 

משה (מוץ) מטלון: 


למה הוא ממלא את פיו מים? 
היו"ר חיים כץ: 


כי אתה מוציא אותו מהעניין. 

משה (מוץ) מטלון: 

כי הוא יודע את האמת. זה חתיכת חוסר אחריות, ניצול של הדם שנשפך על קיום המדינה הזו.אין מילה אחרת. הם פשוט יושבים ברוע באטימות בשנאה להורים השכולים, לאלמנות ולנכים , פשוט זה גוף שונא נכים. כשאמרתי את זה  בתפקידי הקודם לא אהבו את זה. אז אני אומר את זה כחבר כנסת.  הם מתעללים באנשים האלה. הם הפכו אותם לבנק שלהם. הם הפכו את הנכים, את המשפחות ואת האלמנות לבנק שמממן אותם. וזה דברים שצריכים להיאמר בקול רם. 

היו"ר חיים כץ: 


כיושב ראש הוועדה אני פונה אליך ואני מבקש, אני לא יודע מה שאתה יכול לעשות עם ה-36% אבל אני רוצה על דעתך למחוק את הסעיף של הקיזוז של ה-16%. 

איציק שבתאי: 


אני לא מוסמך. 

היו"ר חיים כץ: 


שמע, אני יודע שאם אני לא אאשר את התקנות, אני לא חושד בכם כמו שאמר חבר הכנסת משה (מוץ) מטלון. אבל אם לא נאשר את התקנות אנחנו נמשיך לפגוע כמו שאתם פוגעים במשך תקופות ארוכות. אתם פוגעים. אני לא יכול לנקות אתכם מזה. למה בפועל זה קורה. אתם פוגעים בהם לאורך שנים. יצא שכרי בהפסדי. מה אתה רוצה שאני אעשה? מה אתה רוצה שאני אגיד? שאני אאשר את זה?  אני לא יכול לאשר את הקיזוז הזה שאתם מנצלים את זה בניצול ציני ולא מעדכנים ב-36%. כן נציגת האוצר. 

ליאת ניקרטין: 


כבוד היושב ראש התקנות בעצם משקפות את המצב שהולך לקרות בפועל. זאת אומרת ופה משרד הביטחון פועל. 

היו"ר חיים כץ: 


אבל למה בפועל את מקזזת אחרי שאת עושקת אותם ומשלמת רטרואקטיבית  לא צמוד ובלי ריבית. אחרי שאת עושקת אותם. לא את אישית. המשרד שלך. אז במקום להגיד פגענו בהם, הרבצנו להם לא ניקח להם את ה-16% בגלל שאנחנו יודעים שמגיע להם 36%. 


פה צריך להבין. אתם באים לוועדה ומבקשים שאני אאשר תקנות שאני פוגע בנכים. ואני לא רוצה לפגוע בהם. משפחות שכולות, אלמנות. מה אתם רוצים שאני אוציא מכתב לשר הביטחון?  שאני אקבע דיון בשבוע הבא עוד פעם? שננסה לדבר עם שר הביטחון? אתה יכול לדבר עם מישהו שמוסמך? 
איציק שבתאי: 


לא. אני אמרתי בפתיח שזה נמצא בדיון בהנהלת המשרד. אבל סביר מאוד להניח שזה ישולם. אז אני לא כל כך מבין על מה המהומה. 

היו"ר חיים כץ: 


על ההורדה של ה-16% ואי תשלום ההצמדה, ולקיחת ה-20, 30, 50 שקל מאלה ששילמו בדמם. זו הבעיה. הבעיה שאתה לא מבין שאתה פוגע בהם. שאתה לוקח להם 50 שקל ולוקח להם 100 שקל. זאת הבעיה שאתה לא מבין. אתה היית צריך להיות הראשון שמבין ואם אתה לא מבין אז זאת הבעיה. צר לי שאני צריך להגיד לך שאתה כחשב לא מבין שאתה לוקח להם כסף. אתה נכנס לארנק שלהם ולוקח להם כסף.  וזה שזה לא מוצמד. אנחנו נמצאים באינפלציה של 3.5% ב-12 חודשים האחרונים. אז זה הנזק שעשית להם. שזה לא מוצמד. מינימום 3.5% פגיעה בכל אחד מהם. אנחנו לא רוצים לעשות את זה. אני בוועדה לא רוצה לעשות את זה. אני לא רוצה להיות שותף לך בעניין. לא בשביל זה באתי לכנסת. אני באתי לכנסת בשביל לעזור לאנשים. לא לפגוע באנשים ואני לא יכול לתת יד לפגוע באנשים בידיעה ברורה. לא יכול. לא רוצה. אתה יכול לדבר עם הגורמים שלך. אנחנו לא נאשר את התקנות. אני אוציא מכתב לשר הביטחון מהוועדה למה אנחנו לא מאשרים את התקנות. 

נאווה שוהם: 


סליחה אדוני. קודם כל אני ממש מעריכה אותך על העבודה הנפלאה שאתה עושה והמאוד רגישה. אבל אני מציעה שעל מנת לא למנוע את העדכון אולי על התקנה הספציפית הזאת? 

היו"ר חיים כץ: 


הוא לא מוכן. 

נאווה שוהם: 


הוא לא מוכן? 
היו"ר חיים כץ: 


לא. אני שאלתי. 

נאווה שוהם: 


איציק אי אפשר לאשר את שאר הדברים ואת התקנה הזאת. 

היו"ר חיים כץ: 


אני ביקשתי את זה מזמן. אתה רוצה לעשות הפסקה ולצאת להתייעצות? 
איציק שבתאי: 


אני אמרתי שרוב הסיכויים שזה יאושר ה-36%. 

היו"ר חיים כץ: 


אתה אמור לשלם 36% כמקדמה. אתה כחשב יכול לקחת עליך החלטות. 

איציק שבתאי: 


כחשב אני לא יכול לקחת החלטות. 

היו"ר חיים כץ: 


מי כן יכול לקחת החלטות במערכת הזאת? 
איציק שבתאי: 


הנהלת המשרד. 

היו"ר חיים כץ: 


ולמה הם לא באים לפה? הם מוזמנים? למה לא באים לפה אנשים שיכולים לקחת החלטות? שיכולים לקבל החלטות? בכל זאת אנחנו נוגעים בדברים רגישים. 

אלי דבי: 

שלום. שמי אלי דבי. אני יושב ראש עמותת לנצח אחי. זה אחים שכולים. גם אנחנו נמצאים למרות שאנחנו לא רוצים ולא מקבלים תגמולים אבל אני רוצה לציין דברים שנאמרו גם על ידי משרד הביטחון. 

היו"ר חיים כץ: 


מה זה נוגע עכשיו לעניין של ה-16%? 
אלי דבי: 


85% מההורים השכולים מעל גיל 75. כל חודש זה רלוונטי להם. מספיק דחייה של חודש ימים מספר הורים שכולים הולכים לעולמם. 

(הפסקה)

היו"ר חיים כץ: 


אוקיי. צהריים טובים. אני מחדש את ישיבת ועדת העבודה והרווחה. ואנחנו חוזרים לנציגי מערכת הביטחון ויש להם תשובה בשבילנו. 

איציק שבתאי: 


המשרד ישלם את ה-36%. כמובן שיקזז את 16.5%. בעתיד יקזז גם את ה-36%. 

היו"ר חיים כץ: 


מתי ישלם את ה-36%? 
איציק שבתאי: 

בהקדם האפשרי. 

היו"ר חיים כץ: 


מה זה בהקדם האפשרי? 

קריאה: 


תגמולי אוגוסט ב-31 לאוגוסט. 

היו"ר חיים כץ: 


זה נרשם לפרוטוקול. ב-31 לאוגוסט ישלם את ה_36%. ובעתיד יקזז. אנחנו ממשיכים בהקראה. 

אור רוזנמן: 

עמוד 19. 628 כתוב למטה. תקנות משפחות חיילים שנספו במערכה תיקונים לשיקום. חינוך יתומים לשם רכישת מקצוע, השכלה כללית או מקצועית. תיקון 3. התשס”ט-2009. בתוקף סמכותי לפי סעיפים 33 א ו-37 לחוק משפחות חיילים שנספו במערכה תגמולים ושיקום 1950 אני מתקין תקנות אלה. תיקון תקנה 11. 1. התקנה 11 א ותקנות משפחות חיילים שנספו במערכה תגמולים ושיקום  1950 אני מתקין תקנות אלה. תיקון תקנה 11. 1. בתקנה 11 א בתקנות משפחות חיילים שנספו במערכה תגמולים ושיקום, חינך יתומים רכישת מקצוע או השכלה  כללית או מקצועית 1959 במקום פסקה 4 יבוא 4. תשלום למחיית יתום שגילו עולה על 21 שנים ושאין סעיפים 8, 9, 13, 13 א, 13 ב או 30 חלים עליו. 51.7%  מסך כל המשכורת המשולמת לעובד מדינה שדרגתו היא דרגה 22 של ה דירוג המנהלי. 

קיזוז חד פעמי. 2. על אף האמור בתקנות אלה מהתגמול המשולם בחודש ראשון שלאחר פרסומן של תקנות אלה יקוזז סכום השווה לתוספת החד פעמית ששולמה ביום ה-30.6.08 לפי ההסכם הקיבוצי מיום 17.4.08 שנחתם בין מדינת ישראל לבין הסתדרות העובדים הכללית החדשה. 

תחילה. 3. תחילתן של תקנות אלה ביום ב בתשרי התשס"ט 1 באוקטובר 2008. 

תקנות משפחות חיילים שנספו במערכה תגמולים ושיקום. הקלות ליתומים במוסדות להשכלה על תיכונית. בתוקף תיקון 3 התשס”ט-2009. בתוקף סמכותי לפי סעיפים 33 א ו- 37 לחוק משפחות חיילים שנספו במערכה תגמולים ושיקום 1950 אני מתקין תקנות אלה. תיקון תקנה 10. 1. בתקנה 10 א תקנות משפחות חיילים שנספו במערכה תגמולים ושיקום. הקלות ליתומים להשתלמות במוסדות להשכלה על תיכונית 1959 במקום פסקה 3 יבוא 3. מחייה ליתום שגילו לא עולה על 21 שנים ושאין סעיפים 8, 9, 13, 13 א, 13 ב או 30 לחוק חלים עליו 51.7% מסך כל המשכורת המשולמת לעובד מדינה שדרגתו היא 22 של הדירוג המנהלי. 

קיזוז חד פעמי. 2. על אף האמור בתקנות אלה מהתיקון המשולם בחודש הראשון שלאחר פרסום תקנות אלה יקוזז סכום השווה לתוספת החד פעמית שניתנה ביום 30.6.08 לפי ההסכם הקיבוצי מיום 17.4.08 שנחתם בין מדינת ישראל לבין הסתדרות העובדים הכללית החדשה. 

תחילה. 3. תחילתן של התקנות אלה ביום ב בתשרי התשס"ט 1 באוקטובר 2008. 

תקנות הנכים, תגמולים ושיקום, תוספת תיקון 3 התשס”ט-2009. בתוקף סמכותי לפי סעיפים 7 ב ו-48 לחוק הנכים תיקון שיקום התשס"ט 1959 נוסח משולב ובאישור ועדת העבודה, הרווחה והבריאות של הכנסת הנני מתקין תקנות אלה. 

תיקון תקנה 2. 1. תקנה 2 א תקנות הנכים תגמולים ושיקום, תוספת מימון צרכים מיוחדים 2003 במקום 66.63% יבוא 68.64%. קיזוז חד פעמי. 2. על אף האמור בתקנות אלה מהתוספת לתגמול המשולמת בחודש הראשון יקוזז סכום השווה לחלק מהתוספת החד פעמית, ישולם עבור התוספת התגמול לפי התקנות העיקריות ביום ה-30.6.08 לפי ההסכם הקיבוצי מיום 17.4.08 שנחתם בין מדינת ישראל לבין הסתדרות העובדים הכללית החדשה. 

תחילה. 3. תחילתן של תקנות אלו ביום ב' בתשרי התשס"ט 1 באוקטובר 2008. תגמול נכים שיקום לימודים לרכישת מקצוע תיקון 3 התשס”ט-2009. בתוקף סמכותי לפי סעיפים 45 ו- 48 לחוק הנכים תגמולים ושיקום התשסה 1959 נוסח משולב אני מתקין תקנות אלה. 

תיקון תקנה 17. 1. תקנה 17 א 3 לתקנות לנכים תגמולים ושיקום לימודים לשם רכישת  מקצוע 1987. 1. בפסקת משנה א' במקום 49.8% יבוא 51.3% ובמקום 72.8% יבוא 75%. 

2. בפסקת משנה ב' במקום 72.8% יבוא 75% ובמקום 103.7% יבוא 106.8%. 

3. בפסקת משנה ג' במקום 103.7% יבוא 106.8% ובמקום 144.9% יבוא 149.3%. 

צו הנכים תגמולים ושיקום. העלאת שיעורי השכר הקובע בתגמולים לנכה ונצרך. שיעור השכר הקובע. סעיף 1. השכר הקובע כאמור בסעיף 1 לחוק יהיה 129.5% מסך כל המשכורת המשולמת לעובד מדינה שדרגתו 17 לדרוג המנהלי ושאין משתלמת לו תוספת למשכורתו בזכות בן משפחה. 

שיעור תגמול מחוסר פרנסה. 2. תגמול מחוסר פרנסה כאמור בסעיף 6 ג ב ד לחוק יהיה 1. נכה שדרגת נכותו מ-10% עד 18%, 51.3% הדרגה הקובעת. אם יש לנכה ילד 75% מהדרגה הקובעת. 

2. נכה שדרגת נכותו מ-19% עד 39%, 75% מדרגה  קובעת ואם יש לנכה ילד 106.8% מהדרגה  הקובעת. 

3. לנכה שדרגת נכותו מ-40% עד 100%, 106.8% הדרגה הקובעת ואם לנכה יש ילד 138.4% מהדרגה הקובעת. 

התגמול לנכה נצרך. 4. על התגמול לנכה נצרך כאמור בסעיף 7 א בחוק יהיה 157.8% מסך כל המשכורת המשולמת לעובד מדינה שדרגת משכורתו 22 של הדירוג המנהלי ואם יש לנכה ילד 175.3% מהדרגה הקובעת. 

תוספת מיוחדת עקב פרישה מוקדמת. 5. תוספת מיוחדת עקב פרישה מוקדמת כאמור בסעיף 7 ד לחוק לא תעלה על 97.8% מהמשכורת המשולמת לעובד מדינה שדרגת משכורתו היא 17 של הדירוג המנהלי. 

היו"ר חיים כץ: 


לפני שאנחנו נעבור להצבעה אני רוצה שתצהיר לפרוטוקול את מה שאמרת לי ולא שמעו. את השם והצהרה לפרוטוקול. 

איציק שבתאי: 


איציק שבתאי ראש תחום תקציבי שיקום המשפחות באגף תקציבי משרד הביטחון. משרד הביטחון מתחייב לשלם 36% לזכאים. במקביל יש קיזוז של 16.5% כפי שהוקרא עכשיו בתקנות וה-36% בעתיד יקוזז. 

היו"ר חיים כץ: 


מאה אחוז. תודה רבה. אנחנו עוברים לאישור התקנות. מי בעד ירים את ידו? תודה רבה. מאחר ופה אחד הוחלט ואין נגד ואין נמנעים. תודה רבה. התקנות אושרו והוועדה סיימה את ישיבתה זו. תודה רבה לכם. הישיבה נעולה. 

